افغانستان: طالبانو په هلمند کې په پوځي مرکز بريد کړی، حکومت د پل چرخي نه ۹۸ طالبان ازاد کړي
طالبانو تېره شپه په هلمند کې د افغان پوځ په مرکز برید کړی او د مرګ ژوبلو اړولو دعوه يې کړې ده، بل لور افغان دولت د پل چرخي (پل څرخي) زندان څخه ۹۸ طالب بنديوان ازاد کړي دي.
کراچۍ — د هلمند د والي ویاند عمر ځواک وي او ای ته ويلي تېره شپه ناوخته په يوولس بجې په ګرشک ولسوالۍ کې د افغان ګډو ځواکونو په مرکز ځانمرګی موټري برید شوی او درې پوځيان پکې وژل شوي او شپږ نور پکې ټپي شوي دي. هغه په پېښه کې د مړو د شمېرې سېوا کېدو اندېښنه څرګنده کړې خو د طلوع نيوز ترمخه په پېښه کې پينځه سرتيري وژل شوي او پينځه نور ژوبل شوي دي. د رويټرز ترمخه په دغه مرکز کې د افغان پوځ او استخباراتي ادارې لږ تر لږه ۱۵۰ سرتيري موجود وي. د افغانستان د ملي امنيت ویاند جاوېد فېصل پرون ویلي، طالبانو د روژې د میاشتې په لومړو اووه ورځو کې ۱۷ ملکي وګړي وژلي او ۴۹ یې ټپيان کړي دي. هغه ويلي زياتره ملکي وګړي په چاؤدنو او ډزو کې په نخښه شوي دي. فېصل ویلي د افغان ولسمشر اشرف غني د فرمان په اساس پرون د پل چرخي څخه ۹۸ نور طالبان له زندان څخه ازاد کړل شوي دي. هغه ویلي په سوله کې د پرمختګ او د کرونا وايرس د وبا سره د مبارزې په هدف د زاندانيانو د ازادولو لړۍ به نن هم دوام ولري. فېصل پرون هم ويلي ؤ چې په دوهمه می هم په ۹۸ طالب زندانيان ازاد کړل شوي وو. افغان ولسمشر اشرف غني د مارچ په میاشت کې د ۱۵۰۰ طالب بنديوانو د ازادولو امر لاسليک کړی ؤ. د راپورونو ترمخه افغان دولت تراوسه پورې ۷۴۸ طالب بنديوان ازاد کړي او طالبانو ۱۰۷ هغه حکومتي مامورين ازاد کړي چې د دوی سره په بند کې وو.